Projekt LONDON WORK EXPERIENCE je ďalším úspešným projektom, ktorý Obchodná akadémia Hlohovec zrealizovala v rámci projektov celoživotného vzdelávania s cieľom prepojiť vzdelávanie s praxou, posilniť európsku dimenziu vzdelávania a rozvíjať jazykové a digitálne kompetencie žiakov. Dvojtýždňovej odbornej praxe v Londýne sa zúčastnilo 15 žiakov 3. a 4.ročníka a 2 sprevádzajúce učiteľky. Vo firmách z oblasti administratívy, maloobchodu a služieb (napr. knižnica, charitatívny obchod, požičovňa áut, reklamná agentúra, realitná kancelária) mali žiaci možnosť uplatniť v praxi teoretické vedomosti nadobudnuté štúdiom odborných predmetov v škole a taktiež zlepšiť svoje jazykové kompetencie. Získali pracovné skúsenosti v európskom prostredí, oboznámili sa so zahraničnou  firemnou kultúrou a uplatnili a rozšírili svoje jazykové vedomosti . Škola uznáva prax v Londýne ako povinnú odbornú prax v rámci školského vzdelávacieho programu. Pridanou hodnotou projektu bola priama skúsenosť z dlhodobejšieho pobytu v európskej metropole, spoznanie multikultúrnosti Európy a zvýšenie sebavedomia žiakov. Žiaci tak budú lepšie pripravený pre trh práce, prípadne na ďalšie štúdium v zahraničí. Projekt je prínosom i pre manažment a zamestnancov školy, ktorí vďaka nemu zlepšili svoje odborné vedomosti. Pre školu znamená zvýšenie jej atraktivity pre žiakov a následne aj jej konkurencieschopnosti .